再贈謝高士得之
作者：釋居簡
朝代：宋

paragraphs: 我曲非俗音，亦非正始音。
閴然洞遺響，萬籟俱爲瘖。
有弦不足彈，無弦不足尋。
與之俱浮沈，適以冩我心。
謝郎介潔彌明操，結喉深目蒼髯槁。
劉生侯喜不相逢，弗聯石鼎歌南風。
援琴速我城南道，爲我從頭冩懷抱。
不是山林同苦心，更有阿誰彈得到。
曲終月墮仍反聞，欲彈不彈心自論。
小俟茶甘回齒頰，喚起胎仙舞三疊。